Siun sote avaa uuden ajanvarauksettoman ja anonyymin päihdevastaanoton nuorille

Pohjois-Karjalan hyvinvointialue – Siun sote avaa Joensuuhun uuden matalan kynnyksen moniammatillisen päihdevastaanoton 15–24-vuotiaille nuorille ja heidän läheisilleen. Toiminta sisältää tukea, neuvontaa, keskusteluapua päihteitä käyttäville nuorille ja heidän läheisilleen. REITTI-vastaanoton lisäksi moniammatillinen REITTI-tiimi tekee jalkautuvaa päihdetyötä Joensuun kantakaupungin alueella.

REITTI-vastaanotto toimii ilman ajanvarausta ja nimettömästi tiistaisin kello 10–13 ja keskiviikkoisin kello 13–16 osoitteessa Torikatu 30b, 3. kerros, Joensuu. Palveluun voi tulla paikan päälle tai soittaa vastaanoton aukioloaikoina palvelunumeroon 013 330 1976. Päihtymys ei estä palveluun hakeutumista, jos nuori pystyy keskustelemaan työntekijän kanssa ja ymmärtämään saamansa ohjeet. Vastaanotolla voi keskustella esimerkiksi omasta tai läheisen päihteiden käytöstä, arjen haasteista, hyvinvoinnista ja palveluiden tarpeesta.

Haluamme tarjota nuorille turvallisen paikan, johon voi tulla ilman ajanvarausta ja ilman pelkoa leimautumisesta. Keskustelemme ilman kiirettä juuri silloin kun elämässä on tarve tuelle, kertoo projektisuunnittelija Anna Pesonen.

Tarvittaessa nuori voidaan ohjata vastaanotolta hänen tarpeeseensa sopivien palvelujen ja hoidon piiriin.

Sosiaali- ja terveysalan ammattilaisista koostuva REITTI-tiimi tekee jalkautuvaa päihdetyötä Joensuun kantakaupungin alueella ja eri ajanviettopaikoissa pääsääntöisesti maanantai-iltapäivisin. Jalkautuvan päihdetyön ensisijaisena tavoitteena on löytää palvelujen ulkopuolella olevat nuoret päihteidenkäyttäjät.

Työntekijät voi tunnistaa REITTI-tiimin ja Siun soten logoilla varustetuista vihreistä huppareista.

Nuorten päihteidenkäyttö näkyy yhä monimuotoisempina ilmiöinä. Haluamme tavoittaa nuoria, jotka jäävät helposti palvelujen ulkopuolelle. Mitä aikaisemmin nuori saa tukea, sitä paremmat mahdollisuudet meillä on ehkäistä vakavampien ongelmien syntymistä ja kasautumista sekä vahvistaa nuoren arjessa pärjäämistä, sanoo ylilääkäri Johanna Suvanto.

Keskeistä jalkautumisessa on saavutettavissa oleminen ja kohtaaminen.

Työntekijät voi tunnistaa REITTI-tiimin ja Siun soten logoilla varustetuista vihreistä huppareista sekä repuista.

Palvelukokonaisuuteen kuuluu myös ammattilaisille tarkoitettu konsultaatiopuhelinpalvelu. Sen pääasiallisena tehtävänä on auttaa ammattilaisia päihteiden käytöstä ja psyykkisestä oireilusta kärsivien nuorten hoidon linjauksissa.

Haluamme tavoittaa nuoria, jotka jäävät helposti palvelujen ulkopuolelle.

REITTI-tiimi toimii osana Nuorten huumekuolemien ehkäisyhanke NOHEVAA. Se toteutetaan Sosiaali- ja terveysministeriön rahoituksella osana valtakunnallista Nuorten huumekuolemien ehkäisyn ohjelmaa vuosina 2025–2027.

Lisää tiedotteita

Katso kaikki tiedotteet