Rantakylän terveysaseman palvelujen muutto etenee vaiheittain

Rantakylän terveysaseman palvelujen muutto etenee. Seuraavaksi Rantakylän terveysasemalta muuttavat lääkärin ja hoitajan vastaanotot, äitiys- ja lastenneuvola, fysioterapia, kotihoidon ja kotikuntoutuksen toimisto sekä suun terveydenhuolto. Suurin osa palveluista ja henkilöstöstä siirtyy Rantakylän terveysasemalta Siilaisen terveysaseman tiloihin. Siilaisen terveysasema sijaitsee osoitteessa Noljakantie 17 a C, 80130 Joensuu. Asiakkaille on kolmen tunnin maksuton pysäköintimahdollisuus terveysaseman pihassa pysäköintikiekkoa käyttämällä.

Osa palveluista palvelee myös muissa toimipisteissä, ja tarkat palvelukohtaiset tiedot kerrotaan tämän tiedotteen yhteydessä. Mielenterveys- ja päihdepalvelut sekä kasvatus- ja perheneuvonnan palvelut ovat jo muuttaneet Rantakylästä, ja näistä on viestitty aiemmin.

Pohjois-Karjalan hyvinvointialue – Siun sote siirtää palvelut Rantakylästä tiloissa olevien sisäilmaongelmien vuoksi. Palvelut järjestetään Siun soten muissa toimipisteissä siihen saakka, kunnes Joensuun alueellinen sosiaali- ja terveyskeskus valmistuu Tikkamäelle.

Tarkemmat muuttotiedot palveluittain

Lääkärin ja hoitajan vastaanotot
Lääkärin ja hoitajan vastaanotot siirtyvät Siilaisen terveysaseman tiloihin pääosin viikon 16 aikana eli 13.–17.4. Rantakylän terveysaseman infopiste on viimeistä kertaa avoinna 15.4. Vastaanotot muuttavat Rantakylästä Siilaiselle viikon 17 loppuun mennessä. Muutto käynnistyy pikkuhiljaa jo viikon 15 aikana, mutta tällä ei ole vielä vaikutusta palveluihin.

Muuton aikana kiirevastaanotto, puhelinpalvelu ja digitaaliset palvelut toimivat normaalisti. Kiireettömissä asioissa voi ajan saamisessa olla viivettä. Asiakkaat ja potilaat saavat toimintaohjeet tuttuun tapaan ajanvarauksen yhteydessä.

Muuton jälkeen lääkärin ja hoitajan vastaanottojen toiminta, henkilöstö sekä kaikki yhteydenottokanavat säilyvät ennallaan, vaikka asiointipaikka vaihtuu Rantakylästä Siilaiselle. Asiakkaat ja potilaat voivat edelleen ottaa yhteyttä Rantakylän terveysaseman tuttuun numeroon 013 330 2212.

Rantakylästä siirtyvät vastaanotot sijaitsevat Siilaisen terveysaseman käytävillä A, B ja C. Kulku tapahtuu pääoven kautta. Pääovesta tultaessa terveysaseman info on heti oikealla. A-käytävälle pääsee infon vierestä heti oikealle kuljettaessa. B-käytävälle kuljetaan aulan poikki oikealle infon ja A-käytävän ohi. C-käytävälle pääsee B-käytävän kautta. Kiirevastaanotto sijaitsee C-käytävän päässä. Asiakkaiden ja potilaiden on hyvä varata tavallista enemmän aikaa ensimmäiselle käynnille tullessaan, jos paikka ei ole entuudestaan tuttu. Paikan päälle on tulossa lisäopasteita helpottamaan kulkua. Siilaisen terveysaseman aulassa sijaitseva infopiste on avoinna arkisin kello 8–15. Infopiste on tarkoitettu yleistä neuvontaa varten. Varatulle vastaanottoajalle ei tarvitse infopisteellä ilmoittautua.

Äitiys- ja lastenneuvola
Äitiys- ja lastenneuvola muuttaa Rantakylän terveysaseman tiloista viikolla 16 eli 13.–17.4. Rantakylän neuvola on muuton vuoksi kiinni viikon 16. Tuona aikana viimeisillään raskaana olevien ja pikkuvauvojen käynnit toteutuvat tarvittaessa Suvikadun neuvolassa. Nämä ajat annetaan suoraan asiakkaille ja ohjeistetaan käynti Suvikadulla. Neuvoloiden keskitetty puhelinpalvelu palvelee normaalisti arkisin kello 8–14, p. 013 330 2841.

Neuvolapalvelut avautuvat uusissa tiloissa 20.4. Äitiys- ja lastenneuvola muuttaa pääasiassa Siilaisen terveysasemalle. Äitiys- ja lastenneuvola palvelee Siilaisen terveysaseman E-käytävällä, jossa on jo Joensuun ehkäisyneuvolan palvelut. Vaunujen kanssa tulijoiden kulku E-käytävälle tapahtuu pääovesta, sillä vaunuparkki sijaitsee terveysaseman pääaulassa. E-käytävälle pääsee suoraan pysäköintialueelta myös erillisestä E-käytävän ovesta. Yhtä huonetta lukuun ottamatta kaikki neuvolan käytössä olevat huoneet, H47–50, sijaitsevat E-käytävällä pääovesta vasemmalle kuljettaessa. Yksi huoneista, H42, sijaitsee heti pääovesta oikealle katsottuna.

Pieni osa Rantakylän neuvolan asiakkaista asioi Suvikadun neuvolassa 20.4. alkaen. Nämä asiakkaat saavat tiedon asiasta omalta terveydenhoitajaltaan. Suvikadun neuvola palvelee osoitteessa Suvikatu 18, toinen kerros. Sisäänkäynti neuvolaan on S-marketin eteisestä joko hissillä tai portaita pitkin toiseen kerrokseen. Neuvolan asiakkaille on parkkialueella suunnattu erikseen kahden tunnin maksuton pysäköinti pysäköintikiekkoa käyttämällä.

Suun terveydenhuolto
Suun terveydenhuollon palvelut siirtyvät porrastetusti muihin toimipisteisiin 4.5 alkaen. Viimeiset vastaanottoajat Rantakylässä ovat 20.5. Suun terveydenhuollon palvelut sijaitsevat tällä hetkellä Rantakylän terveysaseman toisessa kerroksessa. Alakerrassa sijaitsevien vastaanottojen muuton jälkeen Rantakylän terveysaseman pääovi on suljettuna 20.4. alkaen. Tällöin kulku tapahtuu terveysaseman pääoven vastakkaisella puolella sijaitsevasta ovesta, joka on talon takana. Toiseen kerrokseen pääsee hissillä.

Suun terveydenhuollon palvelut ja henkilöstö siirtyvät Rantakylästä Siilaisen, Niinivaaran, Hammaslahden ja Torikadun hammashoitoloihin toukokuun aikana. Asiakkailla on mahdollisuus valita, missä hammashoitolassa asioi. Ammattilaiset ohjaavat asiakkaita ajanvarauksen yhteydessä oikeaan hammashoitolaan saapumisessa. Mikäli jo annettuun aikaan tulee muutos, asiakkaalle soitetaan asiasta henkilökohtaisesti.

Rantakylän hammashoitolan muuton aikana muut hammashoitolat palvelevat normaalisti. Joensuun ja Kontiolahden hammashoitoloiden keskitetty puhelinpalvelu palvelee tutussa numerossa 013 330 2411. Lisäksi kesän aikana Siilaisen terveysaseman pihalla liikkuvat hammashoitolat palvelevat poikkeuksellisesti myös suun terveydenhuollon aikuisia asiakkaita. Syksyllä koulujen pihoille sijoittuvissa liikkuvissa hammashoitoloissa toteutetaan jälleen lasten hammastarkastukset ja -hoidot.

Kotihoito ja kotikuntoutus
Kotihoito ja kotikuntoutus muuttavat terveysaseman tiloista viikon 20 aikana. Kotihoidon ja kotikuntoutuksen toimisto säilyy edelleen Rantakylässä korvaavissa tiloissa, ja muutolla ei ole vaikutusta kotiin vietäviin palveluihin.

Fysioterapia
Fysioterapia muuttaa Siilaisen terveysasemalle 15.4 alkaen. Siilaisen terveysasemalla fysioterapeuttien vastaanottohuoneet, H36–38, sijaitsevat A-käytävällä pääovesta heti oikealle käännyttäessä. Fysioterapian puhelinpalvelu palvelee normaalisti ma–to kello 7.45–16 ja pe kello 7.45–15, p. 013 330 2601.

Näytteenotto
Islabin Rantakylän näytteenottopiste muuttaa Siilaisen terveysasemalle. Toiminta Rantakylässä päättyy 17.4.2026. Siilaisen näytteenottopiste aloittaa toiminnan toukokuussa. Näytteenottopalvelut tuottava Islab tiedottaa tarkasta aloitusajankohdasta erikseen verkkosivuillaan: www.islab.fi. Näytteenottopiste sijaitsee Siilaisen terveysaseman pääovien vieressä. Myös Torikadun näytteenottopiste palvelee asiakkaita normaalisti.

Muistipoliklinikka
Muistipoliklinikka on muuttanut Siilaisen terveysaseman sisällä. Muistipoliklinikka sijaitsee nyt kuntoutumiskeskuksen 2. kerroksessa. Kulku tapahtuu pysäköintialueelta kuntoutumiskeskuksen B-ovesta.

Digitaaliset palvelut
Siun soten digitaaliset palvelut palvelevat normaalisti muuton aikana. Digitaalisia palveluja voi käyttää matkapuhelimeen tai tablettiin ladattavalla mobiilisovelluksella tai tietokoneen selaimen kautta. Siun soten digitaalisiin palveluihin ja ohjevideoihin voi tutustua osoitteessa siunsote.fi/digi.

Esimerkiksi Sairastuminen ja terveyshuoli -chatissa voi näppärästi hoitaa muun muassa allergiaoireisiin, rokoteresepteihin, päänsärkyyn, ihon oireisiin ja flunssaan liittyviä asioita. Myös muut chat-palvelut, kuten neuvolapalvelujen, suun terveysneuvonnan sekä tuki- ja liikuntaelinvaivojen hoitoon suunnatut chat-palvelut ovat asiakkaiden käytettävissä. Asiakas pääsee chat-palveluihin valitsemalla Digiasioinnista Sairastuminen, oire tai terveyshuoli ja sieltä Suorat chat-yhteydet ammattilaisiin.

Kiireettömissä terveysasioissa viestin voi lähettää mihin vuorokauden aikaan tahansa sote-keskusten ja sote-asemien asiointipalveluun. Ammattilainen vastaa viestiin kolmen arkipäivän kuluessa. Digiasioinnin palveluista valitaan Terveyspalvelut – yhteydenotto terveydenhoitoon ja sieltä Sote-keskukset ja -asemat.

Aiemmat tiedotteet aiheesta:

Siun sote järjestää Rantakylän terveysasemaa koskevan asukastilaisuuden 17. maaliskuuta - Siun sote
Rantakylän terveysaseman palvelut siirtyvät muihin Siun soten toimipisteisiin – Muutto on välttämätön kiinteistön heikon kunnon vuoksi - Siun sote
Rantakylän terveysaseman tiloista joudutaan poistumaan toukokuun 2026 loppuun mennessä - Siun sote
Rantakylän terveysasemalla on todettu kosteusvaurioita – Siun sote ja Joensuun kaupunki hakevat ratkaisua tilojen käyttöön ja korjaukseen liittyen - Siun sote

Rantakylän terveysaseman palvelut Siilaisen terveysasemalla (karttakuva)