Hakematta paras – alaikäinen tarvitsee kuuntelevan aikuisen ja selkeät rajat alkoholiin liittyen

Koulujen päättäjäisten ja kesäloman lähestyessä nuorten juhlintaan ja alkoholin käyttöön liittyvät kysymykset nousevat ajankohtaisiksi. Jokavuotista EHYT ry:n valtakunnallista Hakematta paras -kampanjaa vietetään myös Pohjois-Karjalassa. Kampanja muistuttaa, että alaikäiselle paras suoja on kuunteleva aikuinen, joka uskaltaa keskustella ja asettaa rajat. Kampanjan sanoma on suunnattu erityisesti alaikäisten lasten ja nuorten huoltajille sekä nuoren lähipiiriin kuuluville täysi-ikäisille kavereille ja sisaruksille.

Vaikka nuorten alkoholinkäyttö on Suomessa vähentynyt, osa nuorista käyttää alkoholia edelleen erityisesti juhlatilanteissa. Taustalla on usein sosiaalinen paine ja halu kuulua joukkoon. Tutkimusten valossa nuori saa alkoholia muun muassa perhepiiristä huoltajilta ja täysi-ikäisiltä sisaruksilta sekä kavereiltaan tai sosiaalisen median kanavien kautta.

Viime vuonna toteutetussa kouluterveyskyselyssä 72 prosenttia pohjoiskarjalaisista 8.–9.-luokkalaisista kertoi, ettei käytä alkoholia lainkaan. Kaksi vuotta aiemmin alkoholia käyttämättömiä nuoria oli kyselyn mukaan 66 prosenttia.

“Valvottu juominen” on usein harha

Moni vanhempi pohtii, olisiko turvallisempaa ostaa nuorelle alkoholia itse – ajatuksena, että näin pysyy kartalla ja voi kontrolloida juomien määrää. Tutkimusnäyttö on kuitenkin selkeä: alkoholin hankkiminen nuorelle ei suojaa häntä.

Vanhemman antama alkoholi välittää nuorelle viestin, että alaikäisten juominen on sallittua ja hyväksyttyä. Lisäksi se ei estä nuorta juomasta myös muualta hankittua alkoholia kavereiden kanssa. Vanhempien alaikäisille lapsilleen antamalla alkoholilla on selkeä yhteys lisääntyneeseen alkoholin juomiseen, riskikäyttöön ja haittoihin, kertoo hyvinvoinnin ja terveyden edistämisen asiantuntija Ellinoora Ojala Pohjois-Karjalan hyvinvointialueelta.

Hakematta paras -kampanja korostaa, että parasta suojelua ovat selkeät rajat yhdistettynä lämpimään vuorovaikutukseen.

Nuori ei aina ole samaa mieltä vanhemman kanssa, eikä tarvitsekaan. Tärkeintä on, että hän tietää, miksi rajat ovat olemassa ja että ne perustuvat välittämiseen, eivät kontrollinhaluun. Vanhemman tärkein tehtävä tässäkin asiassa on olla läsnä, kysyä ja kuunnella, eli olla se turvallinen aikuinen, johon voi nojata asiassa kuin asiassa, jatkaa Ojala.

Hakematta paras -kampanja näkyy Pohjois-Karjalassa 18.-31.5.2026. Kampanjassa ovat mukana muun muassa Pohjois-Karjalan hyvinvointialue -Siun sote, Pohjois-Karjalan kunnat, Pohjois-Karjalan Osuuskauppa ja kolmannen sektorin toimijoita.