Siun sote karsii perhepalvelujen harkinnanvaraisia palveluja – päätöksellä turvataan lakisääteisten palvelujen järjestämistä

Pohjois-Karjalan hyvinvointialue – Siun sote turvaa lakisääteisten sosiaalipalvelujen järjestämistä vähentämällä toimintaa, jota on järjestetty sosiaalihuoltolain mukaisten palvelujen tueksi. Siun sote on päättänyt lakkauttaa lakisääteisten sosiaalipalvelujen tueksi alaikäisille ostopalveluna myönnetyn neuropsykiatrisen valmennuksen, kuvataideterapian, musiikkiterapian sekä hevosavusteisen sosiaalipedagogisen toiminnan ja terapian.

Päätös koskee uusia asiakkaita. Jo vireillä olevat asiat käsitellään aiempien perusteiden mukaisesti.

Muutoksella pyritään varmistamaan lasten ja nuorten lakisääteiset sosiaalipalvelut hyvinvointialueella. Siun sote uudistaa palvelurakennetta vastaamaan hyvinvointialueiden rahoitusta.

Päätöstä lapsille ja nuorille suunnatuista palveluista luopumista ei tehdä kevyin perustein. Vaikka palveluvalikoima muuttuu, lapsiperheet saavat edelleen laajasti tukea muista lapsen, nuoren ja perheen tuen tarpeita vastaavien sosiaali- ja terveyspalvelujemme kautta. Tuen tarpeet kannattaa aina ilmaista varhaisessa vaiheessa, perhepalvelujen palvelupäällikkö Sonja Hartikainen sanoo.