Pohjois-Karjalan keskussairaalan neurologian poliklinikka ja keuhkosairauksien poliklinikka muuttavat kesäkuussa

Pohjois-Karjalan keskussairaalan neurologian poliklinikka ja keuhkosairauksien poliklinikka muuttavat remontin alta korvaaviin tiloihin keskussairaalan sisällä. Neurologian poliklinikka muuttaa 11. kesäkuuta ja keuhkosairauksien poliklinikka 15. kesäkuuta 2026.

Neurologian poliklinikka sijaitsee jatkossa A-siiven ensimmäisessä kerroksessa ja keuhkosairauksien poliklinikka sijaitsee I-siiven ensimmäisessä kerroksessa. Molemmille poliklinikoille kulkeminen tapahtuu sairaalan pääoven kautta, opasteita seuraten A-siiven 1. kerroksen hissiaulan suuntaan.

Neurologian poliklinikan neuropsykologien palvelut siirtyvät K-talon 3. kerrokseen osastolle 3K. Neuropsykologien vastaanotoille pääsee kääntymällä sairaalan pääovelta oikealle, seuraamalla K-talon opasteita ja nousemalle K-talon hissillä kolmanteen kerrokseen.

Potilaalle lähetetty kutsukirje sisältää ohjeet poliklinikalle tai vastaanotolle saapumisesta sekä ilmoittautumisesta. Potilaiden toivotaan kuitenkin varaavan aikaa ja olevan tarkkoina, koska reittiopasteita täydennetään vielä.

Molemmat poliklinikat ovat ajanvarauksella toimivia vastaanottopoliklinikoita. Neurologian poliklinikan palveluihin kuluvat hermoston eli aivojen, selkäytimen ja ääreishermojen sekä lihassairauksien tutkiminen, hoito ja kuntoutus. Keuhkosairauksien poliklinikka tutkii ja hoitaa potilaita, joilla on hengenahdistusta tai yskää, hengitysvajausta, unenaikaista hengityshäiriötä tai uniapneaa, astmaa, keuhkoahtaumatautia, keuhkosyöpää tai erilaisia tulehduksellisia keuhkosairauksia.