Pohjois-Karjalan keskussairaalan naistenkeskus muuttaa uusiin tiloihin touko-kesäkuussa

Pohjois-Karjalan keskussairaalan naistenkeskus muuttaa uudistettuihin keskussairaalan E-siiven tiloihin touko-kesäkuun aikana. Synnytys- ja lapsivuodenosaston uudet tilat on suunniteltu niin, että ne mahdollistavat entistä paremmin perhekeskeisen työn sekä hoidon jatkuvuuden Pohjois-Karjalan hyvinvointialueella – Siun sotessa.

Asiakkailta saadun palautteen perusteella erilaiset käyntitarpeet on huomioitu tiloissa aikaisempaa paremmin. Äitiys- ja naistentautien poliklinikan asiakkaat ohjautuvat jo sisääntuloaulojen kautta eri puolille poliklinikkaa. Esimerkiksi lapsettomuushoidoissa käyvät asiakkaat ja äitiyspoliklinikan asiakkaat odottavat vuoroaan eri tiloissa.

Synnytyssalissa toimii jatkossa myös perhevalvomo, jossa sektioäitejä ja vastasyntyneitä seurataan ennen vuodeosastolle siirtymistä. Kumppanin tai tukihenkilön läsnäolo on mahdollista koko seurannan ajan.

Tilaratkaisujen avulla synnytystä hoitanut kätilö voit jatkaa perheen kanssa myös osastolla mahdollisuuksien mukaan. Vuodeosaston huoneet ovat perhehuoneita. Gynekologisten potilaiden osastohoito voidaan uuden osaston tiloissa toteuttaa yksityisyys huomioiden. Seksuaalirikoksen uhriksi joutuneet asiakkaat tutkitaan jatkossa rauhallisessa, muusta toiminnasta erillään olevassa tilassa.

Turvallinen ja asianmukainen hoito syntyy ennen kaikkea osaavista ammattilaisista. Nyt käyttöön saatavat uudistetut tilat ovat tätä työtä tukemassa, kertoo naistenkeskuksen ylilääkäri Ulla Korhonen.

Uudet naistenkeskuksen tilat otetaan käyttöön vaiheittain. Ensimmäisenä muuttavat naistenkeskuksen äitiys- ja naistentautien poliklinikat 21.–22. toukokuuta. Synnytyssali ja naistenkeskuksen päivystys muuttavat 2. kesäkuuta. Naistenkeskuksen vuodeosasto muuttaa 17. kesäkuuta.

Kulkeminen naistenkeskukseen tapahtuu sairaalan A-siivestä pääoven kautta opasteita seuraten kohti E-siipeä. Hissillä kuljetaan kolmanteen kerrokseen, jossa sijaitsevat synnytyssali ja vuodeosasto. Neljännessä kerroksessa ovat äitiys- ja naistentautien poliklinikat.

Naistenkeskus palvelee synnyttäjiä ja päivystysasiakkaita myös iltaisin ja yöllä. A-siiven pääovien ollessa suljettuina synnyttäjien ja päivystysasiakkaiden tulee soittaa pääovella olevaa ovikelloa. Kulkeminen tapahtuu opasteita seuraten E-siipeä kohti, ja siirtymällä kolmanteen kerrokseen hissillä.