Pohjois-Karjalan hyvinvointialue aikoo hakea valtiolta lisäaikaa alijäämän kattamiseen

Pohjois-Karjalan hyvinvointialue – Siun sote aikoo hakea valtiovarainministeriöltä (VM) lisäaikaa kumulatiivisen alijäämän kattamiselle vuoden 2029 loppuun. Siun soten valtionrahoitus on pienentynyt merkittävästi vuoden 2026 talousarvioon sisällytetystä valtionrahoituksesta, jonka perusteella nyt voimassa oleva aluevaltuuston hyväksymä taloussuunnitelma on tehty. Siun sote hakee lisäaikaa alijäämän kattamiselle, jotta lakisääteiset sosiaali-, terveys- ja pelastuspalvelut on mahdollista järjestää ilman niiden merkittävää vaarantumista.

Hyvinvointialueen tulee hakea alijäämän kattamiskauden jatkamista elokuun loppuun mennessä. Hakemuksessa tulee ilmoittaa, mihin vuoteen asti lisäaikaa haetaan. Hakemukseen on sisällytettävä aluevaltuuston hyväksymä suunnitelma kertyneen alijäämän kattamiseksi. Lisäksi hakemukseen on liitettävä aluevaltuuston hyväksymä tilinpäätös sekä hyvinvointialueen päivitetyt tuloslaskelmat koko haettavalle alijäämän kattamiskaudelle. Tämä vaatii talousarviomuutoksen kuluvalle vuodelle sekä tuleville taloussuunnitelmavuosille, kertoo talousjohtaja Ismo Rouvinen.

Siun soten laatima suunnitelma sisältää toimenpiteitä, joiden avulla tavoitellaan yhteensä 75 miljoonan euron säästövaikutusta vuosien 2027–2029 ajalle. Toiminnan tehostamista haetaan muun muassa keventämällä rakenteita ja kehittämällä toimintaa, sujuvoittamalla hoito- ja palveluketjuja, yhteensovittamalla palveluja sekä kohdentamalla käytössä olevia resursseja uudelleen eli esimerkiksi minimoimalla ostopalvelujen käyttöä. Muita suunniteltuja toimenpiteitä ovat esimerkiksi johtamisjärjestelmän tarkastelu, palvelustrategian ja palveluverkkosuunnitelman päivittäminen sekä kuntien kanssa tehtävät kiinteistöjärjestelyt.

On todella tärkeää, että rakenteellisia muutoksia saadaan aikaan heti tästä vuodesta lähtien, sillä se tuo taloushyötyjä myös tuleville vuosille, Rouvinen toteaa.

Eduskunnan käsittelyssä on parhaillaan alijäämän kattamismääräajan jatkamista koskevan lainsäädännön valmistelu. Lain on tarkoitus tulla voimaan ennen eduskunnan kesätaukoa. Esityksen mukaan valtiovarainministeriö voi antaa hyvinvointialueelle lisäaikaa alijäämän kattamiseen vuoden 2027, 2028 tai 2029 loppuun saakka, mikäli hyvinvointialue ei voi kattaa taseeseensa kertynyttä alijäämää lakisääteisessä määräajassa. Syksyllä 2025 talousarvion valmistelun aikaan Suomen hallitus valmisteli eduskunnalle esitystä, jonka mukaan hyvinvointialueet voisivat saada lisäaikaa alijäämiensä kattamiseen vuoden 2028 loppuun saakka. Vuoden 2026 talousarvio sekä tulevien vuosien taloussuunnitelmat on laadittu siten, että vuoden 2025 lopussa oleva kumulatiivinen alijäämä tulisi katetuksi vuoden 2028 loppuun mennessä. Aluehallituksen hyväksymät talousarvion valmisteluperiaatteet pohjautuvat viime syksynä meneillään olleeseen lainsäädäntömuutokseen.

Aluevaltuusto käsittelee suunnitelmaa kertyneen alijäämän kattamiseksi 9.6.2026. Aluehallituksen on tarkoitus tehdä 16.6.2026 päätös virallisen hakemuksen ja pyydettyjen liitteiden lähettämisestä valtiovarainministeriölle. Aluehallituksen tulevan kokouksen esityslista on julkaistu Siun soten Dynasty-tietopalvelussa.