Omais- ja perhehoitokeskus Onneli neuvoo ja tukee ikääntyneitä ja vammaisia henkilöitä perhehoidon kysymyksissä

Pohjois-Karjalan hyvinvointialue – Siun sote on vahvistanut yhteistyötä ikääntyneiden ja vammaisten perhehoidossa. Vammaisten perhehoito on siirtynyt osaksi Siun soten omais- ja perhehoitokeskus Onnelin toimintaa vuoden 2026 alusta alkaen. Aiemmin keskus vastasi kaikkien asiakkaiden omaishoidon tuesta sekä ikääntyneiden perhehoidosta.

Onneli tukee ja neuvoo ikääntyneitä ja vammaisia henkilöitä sekä heidän läheisiään omais- ja perhehoitoon liittyvissä kysymyksissä. Onnelista voi kysyä lisätietoa palveluista tai palvelujen sopivuudesta omaan elämäntilanteeseen sekä saada apua palveluun hakeutumiseen. Lisäksi keskus tukee jo palvelujen piirissä olevia asiakkaita sekä omais- ja perhehoitajia tai tehtävistä kiinnostuneita.

Ikääntyneiden ja vammaisten henkilöiden perhehoidon palvelujen yhdistäminen samaan keskukseen vahvistaa asiakkaan saamaa palvelua ja lisää asiakkaiden sekä perhehoitajien yhdenvertaista kohtelua. Perhehoitopalvelun kehittämistä voidaan tehdä entistä vahvemmin myös yhdessä.

Moniammatillinen palvelutarpeen arviointi tukee oikea-aikaisten ja riittävien palvelujen saamista. Perhehoitajat ovat jo pidemmän aikaa toivoneet perhehoidon toiminnan yhtenäistämistä, koska perhehoitajalla saattaa olla ikäihmisiä ja vammaisia henkilöitä perhehoidossa yhtä aikaa. Lisäksi osa vammaisista perhehoidon asiakkaista on ikääntyneitä henkilöitä, vammaispalvelujen palvelujohtaja Tarja Hallikainen kertoo.

Omais- ja perhehoitokeskus palvelee arkisin klo 9–15 numerossa 013 330 2892. Omais- ja perhehoitokeskus Onnelissa on käytössä myös digitaalinen asiointilomake. Palveluun voi tunnistautua tietokoneella osoitteessa siunsote.fi/digi tai lataamalla Siun sote ‑sovelluksen mobiililaitteeseen ja ottamalla palvelut käyttöön.