Kahden uuden ikääntyneiden asumisyksikön rakentaminen on alkanut Joensuussa

Pohjois-Karjalan hyvinvointialue – Siun sote panostaa ikääntyneiden asumispalveluihin Joensuussa. Kahden uuden asumisyksikön rakentaminen on käynnistynyt Rantakylässä huhtikuun alussa.

Samaan pihapiiriin rakennettaviin yksiköhin tulee kumpaankin 60 asuntoa ikääntyneille, eli yhteensä 120 uutta asuntoa. Uudet yksiköt valmistuvat kesällä 2027. Uudet yksiköt sijaitsevat lähellä palveluja osoitteessa Rantakylänkatu 10 ja 12.

Uudet yksiköt tulevat todella tarpeeseen. Väestö ikääntyy, mikä lisää myös asumispalvelujen tarvetta, sanoo palvelujohtaja Jenni Halonen Siun soten asumispalveluista.

Nykyaikainen ja turvallinen koti ikääntyneelle

Siun sote järjesti viime vuonna kilpailutuksen asumisyksiköiden rakentamisesta ja tilojen vuokraamisesta edelleen Siun sotelle. Kilpailutuksen voitti Kiinteistö Oy Rantakylänkatu 10&12 Joensuu, joka omistaa rakennettavat yksiköt. Siun sote on tiloissa vuokralla.

Varsinaisesta rakentamisesta ja tilojen suunnittelusta vastaa Rakennusliike Lapti Oy. Siun sote on ollut tiiviisti mukana rakennusten suunnittelussa.

Uusista ikääntyneiden asumisyksiköistä rakennetaan nykyaikaiset tilat, jotka täyttävät asumispalvelujen tarpeet myös tulevaisuudessa. Suunnittelussa on kiinnitetty erityistä huomiota esteettömyyteen ja kodikkaisiin viihtyisiin tiloihin, kertoo toimitilajohtaja Otto Heikkinen Siun sotesta.

Havainnekuva Joensuuhun rakennettavista uusista ikääntyneiden asumisyksiköistä. Kuva: Uuleo Arkkitehdit

Omaa rauhaa ja yhdessä oloa

Uusiin asumisyksiköihin tulee sekä ikääntyneiden ympärivuorokautista palveluasumista että yhteisöllistä asumista. Valtaosa asunnoista on yhden hengen asuntoja. Lisäksi rakennetaan joitakin isompia huoneita, jotka sopivat pariskunnille.

Asuinhuoneiden lisäksi talojen molempiin kerroksiin rakennetaan oleskelu- ja ruokailutilat, joissa voidaan järjestää yhteistä toimintaa asukkaille. Lisäksi rakennuksissa on palvelukeittiöt, saunaosasto sekä aputiloja.

Rakennusten keskelle jää piha-alue, johon tulee mm. grillipergola, liikuntaan kannustavia kuntoiluvälineitä sekä luonnontilaista niittyä ja puistomaisia viheralueita.

Tilat tukevat ikäihmisten aktiivista arkea ja yhdessä oloa. Pyrimme luomaan ikäystävällisen ympäristön, jossa on hyvä asua ja elää omanäköistä elämää, Halonen toteaa.