Siun soten digitaalisista palveluista saatava lääkärin sairaslomatodistus lähetetään jatkossa potilaalle OmaKantaan

Pohjois-Karjalan hyvinvointialueen – Siun soten digitaalisista palveluissa työskentelevä Digisotekeskuksen etälääkäri toimittaa sairaslomatodistuksen jatkossa suoraan potilaalle OmaKantaan, johon kirjaudutaan vahvalla tunnistautumisella kanta.fi-sivuston kautta. Uusi käytäntö alkaa 29. huhtikuuta 2026, ja toimintaa pilotoidaan Digisotekeskuksessa vuoden 2026 loppuun saakka. Jos potilas on antanut luvan, lääkärin kirjoittama sairaslomatodistus voidaan toimittaa potilastietojärjestelmästä suoraan myös Kelaan.

Aikaisemmin Digisotekeskuksen ylläpitämissä chat-palveluissa, kuten esimerkiksi Sairastuminen ja terveyshuoli -chatissä, potilas on saanut lääkärin kirjoittaman sairaslomatodistuksen pdf-tiedostona digitaalisten palvelujen kautta. Jatkossa potilas saa lääkärin kirjoittaman sairaslomatodistuksen OmaKantaan, josta hän voi tallentaa sen pdf-tiedostona, ottaa siitä kuvakaappauksen tai tulostaa dokumentin. Sairaslomatodistus jää talteen OmaKantaan, josta potilas voi tarvittaessa esimerkiksi tulostaa sen uudestaan.

Käytäntö on tietoturvallinen, koska sairaslomatodistus siirtyy potilaan OmaKantaan suoraan Siun soten potilastietojärjestelmästä ilman manuaalisia välivaiheita. Muutos koskee vain digitaalisten palvelujen kautta saatavia etälääkärin sairaslomatodistuksia. Esimerkiksi hoitajien ja fysioterapeuttien kirjoittamat todistukset toimitetaan jatkossakin digitaalisten palvelujen kautta pdf-tiedostoina.

Asiakas saa sairaslomatodistuksen OmaKannassa valitsemalla valikosta Terveystiedot-osion, ja valitsemalla tämän jälkeen listauksesta Todistukset ja lausunnot.

Lääkärin etänä laatima ja OmaKantaan toimittama sairaslomatodistus on yhtä pätevä kuin paperinen tai pdf-tiedostona toimitettu, joten myös työnantajien tulee hyväksyä uudenlainen sairaslomatodistus. Kaikkia vaivoja ei voida arvioida etäyhteyksin, joten tarvittaessa potilas ohjataan arviota varten esimerkiksi lähivastaanotolle.

Tiedotetta päivitetty 30.4.2026. Lisätty ensimmäiseen kappaleeseen maininta vahvasta tunnistautumisesta ja poistettu toisesta kappaleesta maininta osoitteesta kanta.fi.

Todistukset ja lausunnot kanta.fi:ssä