Siun sote lisää yksiköiden toiminnan valvonnan avoimuutta – omavalvonnan raportit nähtävillä verkkosivuilla

Pohjois-Karjalan hyvinvointialue - Siun sote lisää avoimuutta toimintansa laadun ja turvallisuuden raportoinnissa. Siun sote julkaisee kolmen kuukauden välein verkkosivuillaan sosiaali- ja terveyspalveluita tuottavien yksiköiden omavalvonnan raportit. Ensimmäinen raportti on julkaistu tammi-maaliskuun ajalta.

Tavoitteena on vahvistaa toiminnan läpinäkyvyyttä sekä tarjota ajantasaista tietoa hyvinvointialueen palvelujen laadusta ja turvallisuudesta. Yksiköiden omavalvonnan raporteissa tehdään havaintoja muun muassa palveluiden saatavuudesta, asiakaskokemuksesta, sekä asiakas- ja potilasturvallisuudesta.

Raportointitietoa hyödynnetään osana tiedolla johtamista sekä asiakaslähtöisen palvelujen kehittämisen ja toiminnan jatkuvan parantamisen tukena.

Omavalvonta on lakisääteinen tapa varmistaa, että sosiaali- ja terveyspalvelut ovat turvallisia, laadukkaita ja asiakastarpeiden mukaisia. Laki velvoittaa hyvinvointialueen laatimaan palveluyksikkökohtaisen omavalvontasuunnitelman ja seuraamaan sen toteutumista.

Yksikkökohtaisen omavalvonnan raportointi on osa tätä kokonaisuutta. Raporteissa seurataan toteutuvatko yksikkökohtaisiin omavalvontasuunnitelmiin kirjatut toiminnan tavoitteet odotetusti ja millaisiin toimenpiteisiin on ryhdytty, jos poikkeamia on havaittu.

Myös Siun soten yksiköiden omavalvontasuunnitelmat ovat nähtävissä verkkosivuilla.

Yksiköiden omavalvontasuunnitelmat ja omavalvonnan raportit julkaistaan yksiköiden ilmoitustauluilla ja Siun soten verkkosivuilla osoitteessa www.siunsote.fi/omavalvonta.

Lisää tiedotteita

Tässä on esimerkki linkistä