Joensuun alueellisen sosiaali- ja terveyskeskuksen rakentamisen valmistelu etenee

Pohjois-Karjalan hyvinvointialueen – Siun soten merkittävimmän uudisrakennushankkeen valmistelu etenee. Aluehallitus päätti elokuussa 2025, että Joensuun uusi, alueellinen sosiaali- ja terveyskeskus rakennetaan hyvinvointialueen omalle tontille Tikkamäen sairaalakampukselle. Rakennusinvestoinnin arvo on noin 30 miljoonaa euroa ja rakennuksen pinta-ala noin 9000 neliömetriä.

Rakennushankkeen pääsuunnittelijaksi on valittu arkkitehtitoimisto Arcadia Oy. Uudisrakennuksen rakennuttaja- ja projektinjohtopalvelut sekä talonrakennusvalvonta on kilpailutettu ja toteuttajat valitaan lähiaikoina. Siun soten omat toimitila-asiantuntijat vastaavat rakennushankkeen toiminnallisesta suunnittelusta yhteistyössä tilojen käyttäjien kanssa. Eri asiakasryhmien tarpeet otetaan tilasuunnittelussa huomioon.

Uudisrakennuksen sijoittuminen Pohjois-Karjalan keskussairaalan välittömään läheisyyteen edellyttää kahden peruskorjausta vaativan rakennusosan täydellistä tai osittaista purkamista. Näissä rakennusosissa sijaitseville toiminnoille tullaan osoittamaan korvaavat tilat muualta pääsairaalasta. Purkutöihin voidaan ryhtyä, kun vanhat rakennusosat korvaavan uudisrakentamisen rakentamislupa on saanut lainvoiman. Huolellisesti toteutetulla rakennuslupaprosessilla varmistetaan, että uudisrakennus soveltuu suojeltuun pääsairaalan A-rakennukseen ja sen rakennettuun kulttuuriympäristöön. Tilajärjestelyjen ja muuttojen vuoksi rakennustyöt toteutetaan vaiheittain niin, että rakentamisesta aiheutuisi mahdollisimman vähän haittaa keskussairaalan toiminnalle sekä potilaille ja asiakkaille.

Hyvät tilat asioida ja työskennellä

Tämänhetkisen arvion mukaan vuoden 2029 puoliväliin mennessä valmistuva Joensuun alueellinen sote-keskus tulee tarjoamaan monipuolisia ja laadukkaita perustason sosiaali- ja terveyspalveluja yli puolelle maakunnan väestöstä vuosikymmeniksi eteenpäin. Lisäksi uudisrakennus muodostaa modernin ja vetovoimaisen työ- ja koulutusympäristön sadoille ammattilaisille ja opiskelijoille.

Uudisrakennuksen valmistumisen myötä nykyisin eri puolella Joensuuta olevat sote-palvelut kootaan mahdollisuuksien mukaan Tikkamäelle ja Siilaiselle. Joensuun alueellinen sote-keskus tulee tarjoamaan laajasti lääkärin- ja hoitajavastaanottoja, suun terveydenhuollon ja neuvolan palveluja sekä sosiaalipalveluja.

Siilaisen kuntoutumiskeskuksen toiminta puolestaan laajenee vaativan kuntoutuksen ja yleislääketieteen osastotoiminnan lisäksi terveydenhuollon avokuntoutuspalvelujen osalta ikäosaamisen ja perheiden taloksi. Uudessa toimintamallissa korostuu laaja-alainen ja monialainen avoterveydenhuollon ja sosiaalityön yhteistoiminta esimerkiksi ikääntyneiden kotiutumisissa.

Hyvinvointialueen kahdeksan sote-keskuksen alueellisella toiminnalla halutaan parantaa palvelujen saatavuutta, yhdenvertaisuutta ja jatkuvuutta, siirtää toiminnan painopistettä ennaltaehkäisevään työhön, parantaa palvelujen laatua ja kustannusvaikuttavuutta, varmistaa monialaisten palvelujen yhteen toimivuus sekä hillitä kustannusten nousua. Hyvinvointialueen vastuulle kuuluvaa sote-palvelujen uudistamista jatketaan aluevaltuuston hyväksymän palvelustrategian ja -verkkosuunnitelman mukaisesti koko maakunnassa.