Mielen hyvinvointia kaikille ‑kampanja jatkuu Pohjois-Karjalassa – Toukokuussa ikääntyneille suunnattu ulkoilmatapahtuma pidetään ruusupuistossa

Mielen hyvinvointia kaikille -kampanja jatkuu vuoden 2027 toukokuun loppuun asti. Alun perin kampanjan oli tarkoitus päättyä tänä keväänä, mutta mielen hyvinvoinnille haluttiin kampanjan avulla lisää näkyvyyttä koko maakunnassa. Kampanjan jatkosta on päättänyt Pohjois-Karjalan hyvinvointialueen – Siun soten hyvinvoinnin ja terveyden edistämisen lautakunta.

Kampanjan tavoitteena on lisätä ymmärrystä mielen hyvinvoinnista, vahvistaa arjen voimavaroja ja tuoda tukea kaikenikäisille matalalla kynnyksellä. Kampanjan sisältöihin voi tutustua nettisivuilla: Mielen hyvinvointia kaikille - Siun sote.

Kevään tapahtuma: Mielen hyvinvointia ruusupuistossa 6.5.2026

Mielen hyvinvointia kaikille -kampanjan seuraava merkittävä tapahtuma järjestetään Penttilänrannan ruusupuistossa 6.5.2026 kello 10–14. Tapahtuma on suunniteltu ensisijaisesti ikääntyneille, mutta kaikki ovat tervetulleita mukaan.

Mielen hyvinvointia kaikille -kampanja muistuttaa siitä, että mielenterveyttä rakennetaan joka päivä. Ruusupuiston tapahtuma tarjoaa mahdollisuuden löytää arkeen uusia voimavaroja, liikkua yhdessä ja nauttia yhteisöllisyydestä.

Tapahtuman järjestäjänä on Pohjois-Karjalan hyvinvointialue – Siun sote. Mukana ovat myös Joensuun kaupunki ja Pohjois-Karjalan järjestöjä.

Monipuolisia hyvinvointipisteitä

Tapahtuma tarjoaa rentoutumisen, luonnon, liikkumisen ja arjen hyvinvoinnin teemoihin liittyviä toimintapisteitä. Ohjelmassa on muun muassa rentoutus- ja luontotehtäviä, hyvinvointiin liittyviä pelejä ja osallistavia toiminnallisia pisteitä.

Tapahtumassa järjestetään fysioterapeuttien ohjaamia liikuntahetkiä ja tasapainoharjoituksia tasatunnein. Lisäksi osallistujat pääsevät mukaan lyhyisiin, matalan kynnyksen liikunta- ja ulkoiluaktiviteetteihin. Tapahtumapäivää rytmittää elävä musiikki.

Kävijät voivat kiertää mielen hyvinvointia vahvistavan rastiradan, jossa pysähdytään pohtimaan omaa hyvinvointia, voimavaroja ja arjen pieniä tekoja. Teemoina ovat muun muassa itsetunto, palautuminen ja mielen hyvinvoinnin vahvistaminen.

Tapahtuma on maksuton. Ulkoilmatapahtumassa on säävaraus.