Siun sotessa panostetaan lähijohtamiseen

Pohjois-Karjalan hyvinvointialueella – Siun sotessa panostetaan kuluvan vuoden aikana lähijohtamiseen. Sen avulla vaikutetaan niin työntekijäkokemukseen kuin myös palvelujen laatuun. Lähijohtaminen on vuoden 2026 henkilöstöohjelman kantava teema.

Lähijohtaminen on päivittäistä esihenkilötyötä: henkilöstön työskentelyn, osaamisen, talouden ja toiminnan johtamista. Nämä ovat keskeisessä roolissa koko hyvinvointialuestrategian mukaisessa tuloksellisessa, laadukkaassa ja kustannusvaikuttavassa toiminnassa.

Lähijohtamisessa panostetaan erityisesti esihenkilötyössä vaadittavien keskeisimpien osaamisalueiden tunnistamiseen ja niiden suunnitelmalliseen kehittämiseen. Yksi kehittämisen kohteista on esihenkilöiden tiedolla johtamisen osaaminen, jolla tarkoitetaan ajantasaiseen, luotettavaan ja analysoituun tietoon pohjautuvaa päätöksentekoa, toiminnan suunnittelua ja kehittämistä. Tavoitteena on, että esihenkilöt voivat entistä paremmin tukea henkilöstöään arjen työssä sekä asiakas- ja potilaslähtöisessä toiminnassa.

Hyvä lähijohtaminen ei synny itsestään – se rakentuu osaamisesta, tiedosta ja arjen kohtaamisista. Kun esihenkilöillä on riittävä osaaminen ja tietoa lähijohtamisen tueksi, pystymme tukemaan henkilöstöä paremmin ja kehittämään työtä yhdessä. Tämä on koko organisaatiomme hyvinvoinnin perusta sekä henkilöstöohjelman kantava teema, kertoo henkilöstöjohtaja Pirjo Manninen.

Pohjois-Karjalan hyvinvointialueen aluehallitus hyväksyi henkilöstöohjelman vuodelle 2026 kokouksessa 31. maaliskuuta 2026.