Kivenpyörittäjän toimintakeskuksen toiminta lakkaa kesällä – asiakkaiden kanssa sovitaan työ- ja päivätoiminnan jatkosta

Pohjois-Karjalan hyvinvointialue – Siun sote sulkee vammaisten työ- ja päivätoimintaa järjestävän Kivenpyörittäjän toimintakeskuksen Joensuun Ahvenisella 30.6.2026. Muutoksen taustalla on toimintakeskuksen asiakasmäärän väheneminen. Vuonna 2025 toimintakeskuksessa oli 15 asiakasta. Tällä hetkellä toiminnassa on mukana seitsemän asiakasta.

Toimintakeskuksen asiakkaille ja heidän läheisilleen on pidetty tiedotus- ja keskustelutilaisuus muutoksista. Jokaisen asiakkaan ja heidän läheistensä kanssa käydään vielä yksilölliset keskustelut toiminnan jatkumisesta toisessa Siun soten toimintakeskuksessa kesäkuun loppuun mennessä.

Keskustelun avulla selvitetään palvelun jatkuminen asiakkaalle mahdollisimman sopivassa ja helposti saavutettavassa työ- ja päivätoimintayksikössä. Kivenpyörittäjän toimintakeskusta lähimmät toimintakeskukset sijaitsevat Lieksassa, Kontiolahdella ja Joensuussa.