Pohjois-Karjalan keskussairaalassa otettu käyttöön uudet vainajasäilytyksen tilat

Pohjois-Karjalan keskussairaalassa on otettu käyttöön uudet vainajasäilytystilat. Kolme kuukautta kestäneen remontin avulla saatiin 50 uutta vainajasäilytyspaikkaa. Kokonaispaikkamäärä on nyt 92. Samalla pystyttiin luopumaan useita vuosia käytössä olleista vainajakylmäkonteista.

Kokonaismäärän on laskettu vastaavan tulevien vuosien säilytyspaikkatarvetta. Arvioinnissa on huomioon otettu väestön kuolleisuus ja väestön keskittyminen Joensuun lähialueelle. Myös Joensuuhun perustettavien uusien hoito- ja hoivakotien myötä vainajasäilytyspaikkojen tarve tulee kasvamaan, kertoo palvelupäällikkö Satu Rantala.

Vaikka säilytyspaikkojen määrä on kasvanut, vainajien säilytysaikojen toivotaan pysyvän kohtuullisina. Hautaustoimilaki edellyttää vainajan hautaamista ilman tarpeetonta viivytystä. Kirkkohallituksen suosituksen mukaisesti kohtuulliseksi ajaksi katsotaan 2–3 viikkoa. Vainajan omaisten on hyvä huomioida, että sairaalassa tapahtuvan säilytysajan lisäksi tulee usein seurakunnan tiloissa tapahtuva säilytysaika ennen hautaamista. Näistä molemmista voi syntyä kustannuksia.

Obduktiopreparaattorit esittelevät vainajanosturia

Uudet vainajasäilytystilat on suunniteltu työntekijöiden toiveita kuunnellen, ja suunnittelussa on huomioitu erityisesti turvallinen sekä ergonominen työskentely. Uusissa tiloissa on käytössä 363 kg kantava vainajanosturi, josta on erityisen suuri apu poikkeuksellisen painavien vainajien siirroissa. Aikaisemmin vainajien siirto on tapahtunut pelkästään työntekijävoimin. Käytössä on myös niin sanotuille isoille vainajille tarkoitettu vainajasäilytyskaappi.

Aikaisempaa väljemmät tilat mahdollistavat sujuvan työskentelyn, vaikka tiloissa käsiteltäisi useampaa vainajaa yhtä aikaa. Uusista tiloista on jo lyhyessä ajassa tullut positiivista palautetta myös hautaustoimistoilta, jotka huolehtivat vainajien siirroista keskussairaalan säilytystiloihin.

Käytössä on aiempaan tapaan myös kappeli, jossa järjestetään vainajien näytöt omaisille, ja jossa voidaan järjestää esimerkiksi saattohartaudet. Vainajien näytöt ja mahdolliset saattohartaudet tapahtuvat aina ajanvarauksella arkisin virka-aikaan. Kappelin ulkoasua ollaan päivittämässä siten, että se soveltuisi mahdollisimman laajasti eri elämänkatsomuksia edustavien käyttöön. Tilaan mahtuu noin 20 henkilöä.

Käytössä on aiempaan tapaan myös kappeli.

Lisää tiedotteita

Katso kaikki tiedotteet