Uusi toimintamalli tuo osatyökykyisten työ- ja toimintakyvyn paremmin näkyväksi

Pohjois-Karjalan hyvinvointialueen – Siun soten työikäisten sosiaalipalveluissa on otettu käyttöön uusi toimintamalli työ- ja toimintakyvyn kartoittamiseksi. TYTTI -toiminnallinen työ- ja toimintakyvyn kartoitus tekee näkyväksi ja antaa kokonaiskuvan osatyökykyisen työ- ja toimintakyvystä konkreettisessa työ- tai toimintaympäristössä sekä tukee asiakkaan, työntekijöiden ja yhteistyötahojen yhteistä ymmärrystä henkilön tilanteesta.

TYTTI-kartoitus on kehitetty Pohjois-Karjalassa tiiviissä yhteistyössä monialaisen verkoston kanssa. Kartoitusta on jatkokehitetty Siun soten kuntouttavan työtoiminnan maakunnallinen kehittäminen -hankkeessa ja se on osoittautunut toimivaksi työvälineeksi kuntouttavassa työtoiminnassa.

Kartoitus tehdään yhdessä asiakkaan kanssa keskustellen

TYTTI-kartoitus tehdään aina yhdessä asiakkaan kanssa. Se yhdistää asiakkaan oman näkemyksen ja itsearvioinnin sekä ohjaajan havainnot henkilön työ- ja toimintakyvystä siinä ympäristössä, jossa kartoitus toteutetaan.

Kartoituksen avulla asiakkaan vahvuudet, voimavarat ja tuen tarpeet tulevat näkyviksi. Tavoitteiden asettaminen ja seuranta helpottuvat, ja jatkopalveluja sekä tukitoimia voidaan suunnitella yksilöllisemmin ja sujuvammin. Kartoituksesta saatua tietoa voidaan asiakkaan suostumuksella hyödyntää eri palveluissa ja verkostoyhteistyössä.

TYTTI-kartoitus ei ole testi tai arviointi, vaan keskustelua ja yhdessä pohtimista tukeva työväline. Sen tavoitteena on vahvistaa asiakkaan osallisuutta ja tukea etenemistä kohti työelämää tai muita sopivia jatkopolkuja, sanoo projektisuunnittelija Sanna Kasurinen.

Pilotoinnista laajempaan käyttöön

TYTTI-kartoitusta pilotoitiin keväällä 2025 kuntouttavassa työtoiminnassa Kontiolahdella, Liperissä ja Juuassa. Pilotissa oli mukana 20 asiakasta sekä ohjaajia useilta työpajoilta. Kokemukset olivat myönteisiä: kartoitus selkeytti keskusteluja ja auttoi hahmottamaan asiakkaan tilannetta kokonaisuutena.

Pilotin tulosten perusteella TYTTI-kartoitusta on kehitetty edelleen, ja kartoitus on otettu vaiheittain käyttöön kuntouttavassa työtoiminnassa koko Pohjois-Karjalan alueella kevään 2026 aikana. TYTTI-kartoitus soveltuu sosiaali-, työllisyys- ja kuntoutuspalveluihin, joissa asiakkaan konkreettista työ- ja toimintakykyä voidaan havainnoida työ- tai toimintaympäristössä.

Tavoitteena on laajentaa toimintamallin käyttöä osatyökykyisten eri palveluihin, jotta työ- ja toimintakyvyn kartoittaminen ja kuvaaminen olisi mahdollisimman yhdenmukaista Pohjois-Karjalan alueella. TYTTI-kartoituksen käyttöönoton tueksi Karelia-ammattikorkeakoulun kanssa on rakennettu Työ- ja toimintakyvyn kartoitus - havainnoinnista käytäntöön -verkkokoulutus ammattilaisille.

TYTTI -toiminnallinen työ- ja toimintakyvyn kartoitus on osa kuntouttavan työtoiminnan maakunnallinen kehittäminen -hankkeen kehittämistyötä, jota toteutetaan Siun soten ja Karelia-ammattikorkeakoulun yhteistyönä. Työtä rahoittaa osaltaan Euroopan unioni.