Pohjois-Karjalan keskussairaalan E‑siiven rakennushanke on valmis

Pohjois-Karjalan keskussairaalan E-siiven laajennus- ja peruskorjaushanke on valmistunut suunnitellussa aikataulussa. Tiloissa on pidetty vastaanottotarkastus 30.4.2026 ja ne on luovutettu Pohjois-Karjalan hyvinvointialueen – Siun soten käyttöön.

Keskussairaalan E-siipi on otettu käyttöön vuonna 1990. E-siipi on sairaalan päärakennuksen ja vuonna 2020 valmistuneen päivystysrakennuksen välittömässä yhteydessä. Peruskorjaus kattoi kaikki E-siiven viisi kerrosta sekä liitososia muihin rakennusosiin. Rakennushankkeen aikana E-siipeen rakennettiin uudet tilat logistiikalle, kuvantamiselle, kirurgian poliklinikalle, leikkaussaleille sekä naistenkeskukselle. Kahteen ylimpään kerrokseen sijoitettiin alempia kerroksia palvelevat talotekniset järjestelmät. Kahdelle sisäpihalle rakennettiin laajennusosat sekä talo 13:n puolelle pieni laajennus logistiikalle.

Syynä E-siiven peruskorjaukseen ja laajennukseen olivat vanhentunut talotekniikka sekä tilojen muuttuneet toiminnalliset vaatimukset. Hankkeen aikana tilat ja talotekniikka päivitettiin kooltaan ja olosuhteiltaan vastaamaan nykyaikaisten laitteiden vaatimuksia ja yksikköjen toiminnallisia tarpeita sekä tukemaan keskeisiä prosesseja ja yksikköjen välistä yhteistyötä.

Uudet tilat täyttävät nykyaikaisen toiminnan vaatimukset. Tiloissa on huomioitu tämän päivän talotekniset vaatimukset sekä nykyaikainen lääkintätekniikka. Kokonaisuutena uusi E-siipi on viihtyisä, ja tilat tukevat yksikköjen toimintaa, toteaa projektijohtaja Jari Kuokkanen.

E-siipi on osa niin sanottua kuumaa sairaalaa, jossa ympäri vuorokauden toimivat päivystys, synnytyssalit, tehohoito- ja valvonta, leikkaustoiminta sekä kuvantamistutkimukset. Uudistetussa E-siivessä kuumaa sairaalaa tukevat toiminnot ovat rakenteellisesti liitoksissa toisiinsa, jolloin erikoisosaaminen ja vaativan hoidon osaajat pystyvät tukemaan toisiaan paremmin. Rakennushankkeen aikana myös logistisia reittejä ja asiakasreittejä selkiytettiin.

Remontoidut tilat mahdollistavat toimintojen ja prosessien kehittämisen. Myös tilakapasiteetti kasvaa ja tilat saadaan tehokkaammin käyttöön. Remontin myötä meillä on nykyaikaiset tilat pitkälle tulevaisuuteen. Hienoa, että saimme erikoissairaanhoidon vaativan toiminnan keskittymän valmiiksi, kuvailee toimitilajohtaja Otto Heikkinen.

Suunnittelu- ja selvitysvaiheineen Pohjois-Karjalan keskussairaalan laajennus- ja peruskorjaushanke kesti kaiken kaikkiaan noin kymmenen vuotta. Rakennustyöt käynnistyivät kesällä 2022 ja ne toteutettiin kahdessa vaiheessa. Hankkeen ensimmäinen vaihe valmistui heinäkuussa 2024, jolloin P-kerroksen röntgen sekä osa kirurgian poliklinikan toiminnoista ja 2. kerroksen leikkaustoiminnasta pääsi jo siirtymään uusiin tiloihin. Logistiikka on toiminut koko hankkeen ajan E-siivessä ja osin J-siiven puolella.

Kyseessä oli haastava projekti, sillä leikkaussalien ja toiminnallisten yksikköjen katkeamaton toiminta rakennustyömaan keskellä ja vieressä piti varmistaa koko rakennustyön ajan. Yhteistyö projektissa mukana olleiden osapuolten välillä toimi hyvin, mikä on edellytys tällaisen pitkän ja monimutkaisen hankkeen onnistumiselle, Jari Kuokkanen kuvaa.

Hankkeessa rakennuttajana toimi Pohjois-Karjalan hyvinvointialue – Siun sote. Laajennuksen pääarkkitehtina toimi Markus Kuusela Arkkitehtiryhmä Reino Koivula Oy:stä. Taloteknisten järjestelmien suunnittelusta vastasi Granlund Oy LVISA- ja KSL-suunnittelun osalta, ja talotekniikan pääsuunnittelijana toimi Anssi Pesonen. Pääurakoitsijana hankkeessa oli Rakennustoimisto K. Tervo Oy, ja vastaavana mestarina toimi Arttu Kirjavainen.

Rakennushanke maksoi 55,5 miljoonaa euroa sisältäen toimintavarustuksen.

Palvelujen muutoista uusiin tiloihin tiedotetaan myöhemmin

E-siipi otetaan käyttöön vaiheittain. Loppujen E-siivessä toimivien palvelujen muutot uusiin tiloihin alkavat porrastetusti touko–kesäkuussa. Ennen muuttoja tiloissa tehdään vielä viimeistelytöitä ja ne kalustetaan sekä varustetaan. Palvelujen muutoista ja uudistuneista kulkureiteistä tiedotetaan asukkaita erikseen.