Siun sote kehittää digitaalisia palvelujaan asiakaspalautteen perusteella

Pohjois-Karjalan hyvinvointialue – Siun sote parantaa digitaalisissa palveluissa olevien palvelujen löydettävyyttä asiakaspalautteen perusteella. Samalla uudistetaan puolesta asiointia. Muutokset tulevat asiakkaiden käyttöön digitaalisissa palveluissa 6. toukokuuta 2026.

Jatkossa digitaalisten palvelujen reaaliaikaiset chat-palvelut ja kiireettömät asiointipalvelut ryhmitellään samalla periaatteella kuin Siun soten verkkosivujen palvelut osoitteessa siunsote.fi. Muutos auttaa asiakkaita löytämään eri palvelut digitaalisissa palveluissa aikaisempaa helpommin. Hoitotarviketilaus on käytetyin palvelu, joten se löytyy myös jatkossa digitaalisten palvelujen etusivulta.

Palvelujen ryhmittelymuutoksen jälkeen digitaalisten palvelujen mobiilisovelluksen etusivu päivitetään toukokuun aikana. Jatkossa sovelluksen etusivulta löytyy neljä valintaa: chat ja kiireetön asiointi, lomakkeet, hoitotarvikkeiden tilaus ja digipolut.

Muutostyön yhteydessä toisen henkilön puolesta asiointia parannetaan. Jatkossa puolesta asioitavan henkilön profiili valitaan heti digitaalisiin palveluihin kirjautumisen yhteydessä, jos puolesta asioitava henkilö on lisätty asioivan henkilön profiiliin jo aikaisemmin. Oman profiilin ja puolesta asioitavan henkilön profiilien välillä voi siirtyä helposti saman kirjautumiskerran aikana. Profiilia vaihtamalla näkee vain valitun henkilön asioinnit. Puolesta asiointi on mahdollista kaikissa digitaalisten palvelujen toiminnallisuuksissa paitsi digipoluissa.

Muutos parantaa puolesta asioinnin yhteydessä esimerkiksi niiden henkilöiden näkymiä, jotka asioivat jonkun tietyn henkilön puolesta lomakkeissa tai kyselyissä. Esimerkiksi jos toinen vanhemmista täyttää kyselyn lapsen puolesta, myös toinen vanhemmista näkee täytetyn kyselyn vastaukset.

Digitaalisia palveluja voi käyttää matkapuhelimeen tai tablettiin ladattavalla mobiilisovelluksella tai tietokoneen selaimen kautta ajasta tai paikasta riippumatta. Siun soten digitaalisiin palveluihin ja erilaisiin ohjevideoihin voi tutustua osoitteessa siunsote.fi/digi. Samasta osoitteesta löytyvät myös mobiilisovelluksen latauslinkit.