Ikääntyneiden yhteisöllisen asumisen yksikkö Valkovuokko suljetaan – tilat eivät vastaa nykyvaatimuksia

Pohjois-Karjalan hyvinvointialue – Siun sote sulkee ikääntyneiden yhteisöllisen asumisyksikön Valkovuokon. Heinävedellä sijaitseva yksikkö ei täytä enää yhteisölliselle asumiselle asetettua lainsäädäntöä asumisturvallisuuden näkökulmasta. Tiloissa ei esimerkiksi ole automaattista sammutusjärjestelmää. Yhteisöllinen asuminen päättyy tiloissa 31.12.2026 mennessä.

Valkovuokon yhteisöllisen asumisen toteuttaa Siun soten kotihoito. Valkovuokossa on 11 asuntoa. Tilojen haasteiden vuoksi Valkovuokkoon ei ole otettu uusia asukkaita kevään 2026 aikana. Tällä hetkellä Valkovuokossa asuu seitsemän ikääntynyttä.

Siun sote käy jokaisen asukkaan ja heidän läheistensä kanssa henkilökohtaiset keskustelut asumisjärjestelyistä. Keskustelun avulla asiakkaille turvataan mahdollisimman sopiva ja heidän palvelutarpeitaan vastaava asumismuoto Siun soten muissa yksiköissä.