Siun soten talouskehitys edellyttää välittömiä lisäsäästötoimia

Pohjois-Karjalan hyvinvointialue - Siun soten huhtikuun lopun tilinpäätösennusteen mukaan toimintamenot ovat ylittymässä kuluvan vuoden talousarviosta noin 14 miljoonalla eurolla. Samalla vuoden 2026 ylijäämäennuste on laskenut noin kolmeen miljoonaan euroon.

Toimintakulujen kasvu on tällä hetkellä 3,6 prosenttia, vaikka kasvun tulisi jäädä enintään 1,9 prosenttiin. Talouden kehitys edellyttää välittömiä ja vaikuttavia toimenpiteitä kustannusten hillitsemiseksi. Tavoitteena on varmistaa lakisääteisten palvelujen turvaaminen sekä vakauttaa hyvinvointialueen talous kestävällä tavalla.

Hyvinvointialueen aluehallitus päätti kokouksessaan 26.5.2026, että toimialuejohtajien tulee esittää kesäkuun puoliväliin mennessä konkreettiset toimenpiteet talousarviossa pysymiseksi. Käytännössä toimialueiden tulee valmistella yhteensä 14 miljoonan euron lisäsäästötoimet ja käynnistää niiden toimeenpano viipymättä kaikissa työyksiköissä.

Yhtenä säästökeinona aluehallitus tiukentaa avoimeksi tulevien virkojen ja toimien täyttölupamenettelyä. Eläköitymisen tai muun henkilöstövaihtuvuuden seurauksena vapautuvia vakituisia tehtäviä ei pääsääntöisesti täytetä, eikä niihin palkata sijaisia. Poikkeuksena ovat tilanteet, joissa tehtävän täyttäminen arvioidaan lakisääteisten palvelujen järjestämisen kannalta välttämättömäksi. Näissä tapauksissa täyttöluvan voi myöntää hyvinvointialuejohtaja Kirsi Leivonen.

Linkki aluehallituksen pöytäkirjaan