Siun sote pilotoi tekoälyavusteista kirjaustyökalua ammattilaisten työn ja palvelujen sujuvoittamiseksi

Tekoälyavusteisen kirjaustyökalun käyttöön liittyvä pilotti käynnistyy Pohjois-Karjalan hyvinvointialueella – Siun sotessa 16.3.2026. Tekoälyn hyödyntämisen tavoitteena on sujuvoittaa ammattilaisten työtä ja vapauttaa aikaa asiakas- ja potilastyöhön. Kirjaamisen apuvälineenä käytettävässä työkalussa on huomioitu asiakkaiden ja potilaiden tietoturva ja tietosuoja.

Loppusyksyyn 2026 asti jatkuvassa pilotissa tarkastellaan, voisiko tekoälyavusteinen kirjaustyökalu vähentää kirjaamiseen käytettävää aikaa. Tällöin ammattilaisilla jäisi nykyistä enemmän aikaa asiakkaiden ja potilaiden kohtaamiseen. Kirjaustyökalua hyödynnetään sosiaali- ja terveyspalvelujen erikseen sovituissa toimipaikoissa ja siellä pidettävissä etä- ja läsnätapaamisissa tai -vastaanotoilla. Lisäksi myöhemmin keväällä kirjaustyökalua kokeillaan digitaalisten palvelujen chateissa.

Tekoälyn hyödyntäminen on yleistymässä sosiaali- ja terveyspalveluissa. Haluamme ensin rajatusti kokeilla, minkälaista hyötyä uusilla ratkaisuilla voisi olla ammattilaisillemme ja asiakkaillemme. Kokeilun perusteella voimme arvioida tekoälyn hyödyntämisen mahdollisuuksia tulevaisuudessa, hyvinvointialuejohtaja Kirsi Leivonen kertoo.

Tekoälyn rooli ammattilaisen työn apuvälineenä on rajattu selvästi: työkalu laatii kirjausluonnoksen ammattilaisen ja asiakkaan tai potilaan välisestä tapaamisesta mutta ei tee päätöksiä, arvioita eikä ehdotuksia hoidon tarpeen arvioinnin tai muiden ammatillisten ratkaisujen tueksi. Ammattilainen tarkistaa aina kirjausluonnoksen ja tekee varsinaisen kirjauksen asiakas- tai potilastietojärjestelmään. Vastuu kirjauksista ja päätöksenteosta säilyy aina ammattilaisella. Asiakkaan ja potilaan lupa kirjaustyökalun käyttöön kysytään jokaisella tapaamiskerralla ja vastaanotolla pilotin aikana.

Tietoturvan ja tietosuojan toteutuminen ovat Siun sotelle äärimmäisen tärkeitä, joten ne ovat pilotin keskiössä. Tekoälyavusteista kirjaustyökalua on jo etukäteen arvioitu tietoturvan ja tietosuojan näkökulmasta. Tekoäly toimii ammattilaisille avustavana työvälineenä sosiaali- ja terveydenhuollon asiakas- ja potilastietojen kirjausten laatimisessa. Tekoäly ei toimi ilman ammattilaisten valvontaa, eikä näin ollen tee asiakkaan tai potilaan hoitoon tai palveluun liittyviä päätöksiä.